Τάσος Γεωργοπαπαδάκος

Ο Αναστάσιος (Τάσος) Γεωργοπαπαδάκος (Τσικαλιά Λακωνίας, 1911 – 1 Μαΐου 1987) ήταν Έλληνας φιλόλογος και συγγραφέας. Διετέλεσε εθνοσύμβουλος ΠΕΕΑ.

Βίος
Γεννήθηκε στα Τσικαλιά Λακωνίας το 1911.

Σπούδασε διαδοχικά θεολογία και κλασική φιλολογία στο πανεπιστήμιο της Αθήνας. Κατά την διάρκεια της κατοχής πήρε μέρος στην Εθνική Αντίσταση μέσα από τις γραμμές του ΕΑΜ στην Ύδρα, όπου μεταξύ άλλων έδινε πληροφορίες για τη δράση των Γερμανών ως διερμηνέας της μητρόπολης. Εκλέχθηκε εθνοσύμβουλος Ύδρας, και συμμετείχε στο Εθνικό Συμβούλιο στους Κορυσχάδες την άνοιξη του 1944Σκαλιδάκης,Ιωάννης (2012, Αριστοτέλειο Πανεπιστήμιο Θεσσαλονίκης (ΑΠΘ)), Πολιτική Επιτροπή Εθνικής Απελευθέρωσης (1944): ένας τύπος επαναστατικής εξουσίας: πολιτικές, οικονομικές και κοινωνικές παράμετροι σελ 755.

To 1945 πήγε στην Θεσσαλονίκη, όπου και παρέμεινε μέχρι τον θάνατό του την 1 Μαϊου 1987. Εκεί παντρεύτηκε την φιλόλογο 'Ελλη Δελή και μαζί απέκτησαν δύο παιδιά, τον Μιχάλη(Άγη) και την Ναυσικά. Εργάστηκε σαν καθηγητής στο Αμερικανικό Κολλέγιο Θεσσαλονίκης "Ανατόλια" και αργότερα έγινε διευθυντής στο ίδιο κολλέγιο. Στο μεταξύ ασχολείται με το συγγραφικό του έργο και εκδίδει,μεταξύ άλλων,την "Αδελφοποιία εις την Μάνην", την "Ελληνική Γραμματολογία" και τα "Εκλεκτά Μέρη από τον Θουκυδίδη". Για το τρίτο έργο του βραβεύεται από την Ακαδημία Αθηνών. Εργάστηκε στη συνέχεια στο πανεπιστήμιο Θεσσαλονίκης σαν επόπτης διδασκαλίας της Νέας Ελληνικής στους ξένους φοιτητές. Στο τέλος της ζωής του εκδίδει μαζί με ομάδα φιλολόγων το "Μεγάλο Λεξικό της Νεοελληνικής Γλώσσας",καθώς και την "Θουκυδίδη Ιστορία", όπου μεταφράζει ολόκληρο τον Θουκυδίδη στην δημοτική. Επίσης εκδίδει τις "Μνήμες από την Εθνική Αντίσταση - Η δράση του ΕΛΑΝ Αργολικού".
Τον Αύγουστο του 1968 το Υπουργείο Παιδείας στράφηκε εναντίον του  και ζήτησε την απομάκρυνσή του από τη θέση του Γυμνασιάρχη. Ο Πρόεδρος του Κολλεγίου Ανατόλια, Robert  Hayden  ζήτησε το καθεστώς να αποσαφηνίσει τις κατηγορίες σε βάρος του Γεωργοπαπαδάκου. Η απάντηση που έλαβε ήταν ότι ήταν ενταγμένος στην περίοδο της Κατοχής στο ΕΑΜ, ενώ θεωρείτο υποστηρικτής του Ανδρεά Παπανδρέου και της εκπαιδευτικής μεταρρύθμισης Παπανούτσου. Οι κατηγορίες απορρίφθηκαν ως προσχηματικές.Ζηνοβία Λιαλιούτη, Ο «άλλος» Ψυχρός Πόλεμος. Η αμερικανική πολιτιστική διπλωματία στην Ελλάδα, 1953-1973, εκδ. Πανεπιστημιακές Εκδόσεις Κρήτης, Ηράκλειο, 2019, σλ.266-267

Έργα
 "Η αδελφοποιία εις την Μάνην", Λαογραφία,Τόμος ΙΓ',Τεύχος ΑΒ',σ.28-32,Θεσσαλονίκη 1950.                             
 "Λεξικό ανωμάλων ρημάτων", Βιβλιοπωλείο Μόλχο, Θεσσαλονίκη 1964.
 "Οδηγός για τις εκθέσεις", 5η έκδ.,Βιβλιοπωλείο Μόλχο, Θεσσαλονίκη 1969.
 "Ελληνική Γραμματολογία", 2η έκδ.,Βιβλιοπωλείο Μόλχο, Θεσσαλονίκη 1968.
"Εκλεκτά Μέρη από τον Θουκυδίδη", Εισαγωγή-Κείμενο-Μετάφραση-Σχόλια, Θεσσαλονίκη 1974.
"Θουκυδίδη Ιστορία, Βιβλία Ι-ΙΙΙ, Τα κυριότερα μέρη από το έργο", Εισαγωγή-Κείμενο-Μετάφραση-Σχόλια, Μαλλιάρης-Παιδεία, Θεσσαλονίκη 1982.
"Θουκυδίδη Ιστορία, Βιβλία ΙV-VIII, Τα κυριότερα μέρη από το έργο", Κείμενο-Μετάφραση-Σχόλια, Μαλλιάρης-Παιδεία, Θεσσαλονίκη 1982.
 "Το Μεγάλο Λεξικό της Νεοελληνικής Γλώσσας" (με ομάδα φιλολόγων), Μαλλιάρης-Παιδεία, Θεσσαλονίκη 1984.
"Θουκυδίδη Ιστορία", Μετάφραση, Μαλλιάρης-Παιδεία, Θεσσαλονίκη 1985.
"Μονοτονικό Ορθογραφικό Λεξικό", Μαλλιάρης-Παιδεία, Θεσσαλονίκη 1983.
Συνεργάστηκε στην εγκυκλοπαίδεια "Παιδεία",15 τόμοι,1984, και στο έργο "Ελλάδα, Ιστορία και Πολιτισμός", 10 τόμοι, 1981, των εκδόσεων Μαλλιάρης-Παιδεία.

Απομνημονεύματα
"Μνήμες από την Εθνική Αντίσταση - Η δράση του ΕΛΑΝ Αργολικού", Θεσσαλονίκη 1987.

Παραπομπές

Πηγές
 Α.Γεωργοπαπαδάκου: "Θουκυδίδη Ιστορία, Βιβλία Ι-ΙΙΙ", Μαλλιάρης-Παιδεία, Θεσσαλονίκη 1982 (σύντομο βιογραφικό).
 Τάσου Γεωργοπαπαδάκου: "Μνήμες από την Εθνική Αντίσταση - Η δράση του ΕΛΑΝ Αργολικού", 2η έκδοση, Εκδ. Σοκόλη, Αθήνα 1996 (σύντομο βιογραφικό).
Ζηνοβία Λιαλιούτη, Ο «άλλος» Ψυχρός Πόλεμος. Η αμερικανική πολιτιστική διπλωματία στην Ελλάδα, 1953-1973, εκδ. Πανεπιστημιακές Εκδόσεις Κρήτης, Ηράκλειο, 2019
 Εφημ. Ελευθεροτυπία, 4 Μαΐου 1987 (σύντομο βιογραφικό).
 Θεμιστοκλή Ε. Ραφαλιά: "65η ΕΠΕΤΕΙΟΣ(1944-2009) ΗΡΩΙΚΟΥ ΘΑΝΑΤΟΥ ΑΓΩΝΙΣΤΩΝ-ΕΘΝΟΜΑΡΤΥΡΩΝ ΕΘΝΙΚΗΣ ΥΔΡΑΪΚΗΣ ΑΝΤΙΣΤΑΣΗΣ", Ύδρα 2010. 
 Εθνικό Κέντρο Βιβλίου, Νέα Εστία, τεύχ. 1445 σελ. 1226 

Κατηγορία:Έλληνες φιλόλογοι
Κατηγορία:Μέλη του ΕΑΜ